SKRIFTLIG FORESPØRGSEL E-1473/00

af Alejandro Agag Longo (PPE-DE) til Kommissionen

(10. maj 2000)

Om: Henstillingen vedrørende de overordnede retningslinjer for de økonomiske politikker

Ved en grundig gennemlæsning af Kommissionens henstilling om de overordnede retningslinjer for de økonomiske politikker kan det konstateres, at de makroøkonomiske rammer og de prognoser, der danner grundlag for henstillingen, er udtryk for en optimisme, der af nogle vil kunne betegnes som overdreven.

I en stadig mere globaliseret verden med stadig større flygtighed, ikke blot på finansmarkederne, men også på de egentlige markeder oliemarkedet er tilstrækkeligt illustrativt forekommer det indlysende, at det vil blive normen, at virkningerne fra én økonomi har en spill over-effekt på andre økonomier.

Har Kommissionen på denne baggrund taget tilstrækkeligt hensyn til, hvilke virkninger en langsommere økonomisk vækst eller ligefrem en recession i USA kan få for økonomien i EU? Hvordan vurderede Kommissionen en så væsentlig faktor som oliepriserne, da den udarbejdede sin henstilling? Hvilke andre makroøkonomiske scenarier tog den hensyn til, da henstillingen blev til?

Svar afgivet på Kommissionens vegne af Pedro Solbes Mira

(27. juni 2000)

Kommissionens økonomiske Forår 2000-prognose (offentliggjort 11. april 2000(1)) er, som det normalt er tilfældet med såvel Kommissionens som andre organers økonomiske prognoser, baseret på en række formodninger vedrørende udviklingen i økonomien på verdensplan, priser samt penge- og valutamarkederne. Disse formodninger omsættes, sammen med prognoserne for den økonomiske udvikling i EU-landene, i en hovedscenario-prognose, som for så vidt angår forårsprognosen peger i retning af en ganske kraftig økonomisk vækst i EU.

Denne forholdsvis positive økonomiske prognose er efter Kommissionens opfattelse ikke baseret på specielt optimistiske formodninger, men derimod på afslutningen på den økonomiske og finansielle krise i 1997 og 1998 i visse tærskellande samt stabil indenlandsk vækst og et gunstigt policy-mix i EU. Efter Kommissionens opfattelse afspejler formodningerne på realistisk vis de nuværende kendsgerninger og forventningerne til den fremtidige udvikling på nøgleområder og -markeder. En række andre prognoser tegner et tilsvarende billede.

Først og fremmest forventes prisen på olie (Brent) at nå et gennemsnit på 24,2 USD for en tønde i 2000 og 21,2 USD i 2001. Efter prisstigninger i starten af 2000 faldt markederne midlertidigt til ro i april 2000 efter OPEC-mødet i slutningen af marts 2000, men midt i juni nåede priserne igen op på omkring 30 USD. Flere indikatorer peger i retning af en nedgang i priserne resten af året, men dette kunne tænkes at ske på et højere niveau end det, der tages udgangspunkt i i forårsprognosen. Man må selvsagt holde sig for øje, at oliepriserne traditionelt har været ganske svingende. Andre markedsiagttagere og -aktører (sidstnævnte via priserne på futures-kontrakter for råolie) giver ligeledes udtryk for en forventning om, at priserne på råolie vil falde i løbet af de næste to år. Dertil kommer, at USA's økonomi ifølge forårsprognosen vil opleve en vækst på 3,6 % i 2000 og 3 % i 2001. Disse prognoser ligger i den beskedne ende, når man sammenligner med andre markedsaktørers forventninger. I lyset af den kraftige vækst, som allerede er registreret i USA's økonomi i 1. kvartal af 2000, må disse skøn i øvrigt siges at være ganske forsigtige.

Det er klart, at denne hovedscenario-prognose er forbundet med en række usikkerhedsmomenter, navnlig hvad angår den økonomiske og finansielle udvikling på verdensplan, herunder udviklingen i oliepriserne og i USA's økonomi. Prognoserne nævner eksplicit disse risici og usikkerhedsmomenter, som vil kunne påvirke prognosetallene i begge retninger. Kommissionen mener dog, at politiske anbefalinger bør baseres på hovedscenario-prognosen og ikke tage udgangspunkt i forholdsvis usandsynlige krisesituationer, som det er meget vanskeligt at forudse.

(1) Tillæg (Supplement A) til European Economy (nr. 1/2 april 2000), ISSN: 0379-2056.